钦定古今图书集成/明伦汇编/氏族典/第073卷 > 朱宪㸅
## 钦定古今图书集成/明伦汇编/氏族典/第073卷 > 朱宪㸅

按《名山藏分藩记》：“辽庄王薨，子宪㸅以句容王进封，
辽庶人也。庶人为王读书能文，肃皇帝好道，王亦奉
道，谨赐号清微忠教真人，予金印《道经》。王好近妇女，
至腐鼻，以赫蹄代准。爱骑黑驴，微服入人舍游戏为
禽行屡炮烙煇炙。人知人所恐物，则辄以所恐迫苦
之，轻辱郡国守相，然实无反谋。”施笃臣者，好气多计，
监司荆州初朝王，王羽冠见之。笃臣出，问宦官曰：“兹
吾朝而不见王，一羽士据上首，何也？”宦官曰：“王也。羽
冠，上赐也。”王府中有矾红户张文明者，时以取矾红
不中，王笞焉。王悦伶人妻与生子，召入宫为姬。为其
子请爵，狎伶人。异日飨诸大夫，笃臣与王使宦官献
诸大夫酒，而伶人亦冠宦者冠迭献。笃臣离席曰：“敢
问髯而阉者谁也？”王曰：“寡人所狎，亡八官也。”诸大夫
皆色变，酒数巡，尽起。久之，遇万寿节，王假宫遥拜。雨
甚，拜殿上，故立诸大夫。雨中良久，诸大夫冠衣渍出，
皆更。笃臣不更也服归舍，曰：“不更王有如此衣。”乃数
数与诸大夫𬺈龁。王隆庆二年，巡按御史郜光先奏
王大罪十三。庄帝使刑部侍郎洪朝选按之。朝选知
王虐，故无他志，欲出王于反。笃臣乃诈王书馈朝选，
而因持之。王建白纛曰：“讼冤之纛。”笃臣惊曰：“王反矣。”
纛为之招使卒五百人，日夜围王宫，朝选竟归报，王
不反也。狱具，废庶人，幽高墙，除封。而王所笞张文明
者，其子居正方以大学士贵用事，嗛朝选不反王甚。
久之，朝选废，家居，居正竟属都御史劳堪罗织，朝选
盆死狱中。又久之，居正死，辽王母讼王冤，天子竟籍
居正家，而笃臣亦死，亡子。